Bibber & beef | Netwerk24
Deur Ilse Zietsman 25 Julie 2021 05:02
Die grafte op Steynsburg in die Oos-Kaap is wit van die sneeu. Foto: Ilse Zietsman
Die land was die afgelope week in 'n ysige greep. Op 23 Julie het 13 weerstasies in die land byvoorbeeld rekord-minimumtemperature gemeet. Dis onder meer Kroonstad waar -8°C gemeet is, Kimberley met -9,9 °C en die King Shaka-lughawe in Durban met 0,9 °C.
Ook ek en my reisgenote het ons effens misgis. Die weervoorspelling het koue voorspel, maar ons het nie besef hóé koud nie. Ons het vertrek uit die Paarl op 'n kruis-en-dwars-sloertoer deur die Karoo na Steynsburg en hoe verder ons gery het, hoe meer het die kwik gedaal.
Eers in Beaufort-Wes, toe by New Holme op die Seekoeirivier buite Hanover en daarna op Philippolis waar die dorpenaars met opwinding sneeu voorspel het.
Op Middelburg gekom, is ons deur 'n winkelier en die res van die klante meegedeel dat die polisie besig is om die pad na Graaff-Reinet te sluit sowel as die pas na Cradock. Verskeie vragmotors en motors het reeds van die pad af gery of vasgeval. By die polisiekantoor is dit bevestig. In plaas van vier uur se ry voor ons sou dit nou ses uur wees.
Op 21 Julie was dit -4 °C op Bethulie in die nag!
Ná Bethulie het ons die eerste sneeu buite Venterstad – op Donderdag 22 Julie – gesien. Natuurlik het ons uitgeklim en die poeiersneeu soos deegfrummels tussen ons vingers gevryf.
Op Steynsburg in die Oos-Kaap, op die grens van die Vrystaat, het die sneeu wit in die huise se agterplase en die begraafplaas gelê.
Links: Ook op Murraysburg in die Karoo het die sneeu soos 'n kombers oor die landskap gelê. Foto: Jan-Hendrik Swiegers